ભારતના લોકો મુંબઈને મોહમયી કે પછી સપનાની નગરી કહે છે. ઊંચા સપનાં જોનારા લોકો મુંબઈ પહોંચી જાય છે, સંઘર્ષ કરે છે અને એકાદ સફળ પણ થઈ જાય છે. પણ આ ઊંચા સપનાં એટલે કમાણી, ફિલ્મમાં સ્ટાર બનવું અને સ્ટાર બનીને જશની કમાણી કરવી. અમેરિકા દુનિયાના લોકો માટે સપનાંનો દેશ છે, કેમ કે અમેરિકા જે સપનાં દેખાડી શકે તે કોઈ ના દેખાડી શકે. જેમ કે અવકાશમાં એક લક્ઝરી ફાઈવ સ્ટાર હોટેલ હોય અને તેમાં રહેવા મળે તો કેવી મજા પડે! નો પ્રોબ્લેમ, 80,000 ડૉલર આપીને એડવાન્સ બુકિંગ કરાવી લો, કેમ કે ફક્ત ચાર જ લોકો રહી શકે તેટલી નાનકડી આ હોટેલ છે. છે એટલે કે તૈયાર થવાની છે. એ પણ એક સપનું છે, એક સ્ટાર્ટ અપનું. આપણે ત્યાં તેને ધોળા દિવસે તારા દેખાડવું એવું કહેવાય. અમેરિકાનો એક એન્ટ્રપ્રન્યોર લોકોને ખરા અર્થમાં દિવસે તારા દેખાડવા માગે છે. તમે અવકાશમાં આવેલી હોટેલમાં રહીને દિવસે પણ દૂર રહેલા તારા અને તારામંડળો પાવરફૂલ દૂરબીનથી જોઈ શકો. અમેરિકાના લોકો આવા સપનાને ગંભીરતાથી લે છે. ઓરિયોન સ્પાન નામની બાકાયદા કંપની ખુલી ગઈ છે. સ્ટાર્ટ-અપના સીઈઓ ફ્રેન્ક બન્ગર કહે છે કે 2022માં અમે અમારી આ અવકાશી હોટેલ ખોલી નાખીશું.